Zagreb, 22. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Zdravka Zrinušića, državnog tajnika u Ministarstvu financija,** na 86. sjednici, održanoj 22. svibnja 2020.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Zdravka Zrinušića, državnog tajnika u Ministarstvu financija, neće se pokrenuti, jer okolnosti prijave vezane za zapošljavanje ili odlučivanje o pravima državnih službenika u Poreznoj upravi Ministarstva financija koji bi s dužnosnikom bili u kumskoj ili rodbinskoj povezanosti, nisu u dovoljnoj mjeri konkretizirane, iz čega ne proizlazi da je dužnosnik počinio neku od povredi odredaba ZSSI-a.**

Obrazloženje

U Povjerenstvu je dana 14. veljače 2019.g. pod brojem 711-U-822-P-58/19-01-3 zaprimljena anonimna prijava mogućeg sukoba interesa podnesena protiv dužnosnika Zdravka Zrinušića, državnog tajnika Ministarstva financija, povodom koje se vodi predmet P-58/19.

U navedenoj prijavi se u bitnome navodi da se prijavljuju nezakonitosti u radu Porezne uprave, obzirom da postoje saznanja da je voditelj Odjela u Službi za interne nadzore ….. ………. u kumstvu sa dužnosnikom Zdravkom Zrinušićem, sadašnjim državnim tajnikom Ministarstva financija kao i da je taj Odjel ovlašten donositi odluke u pojedinim predmetima interne kontrole nad provedbom zakonskih postupaka iz nadležnosti Porezne uprave. Također se ističe da je supruga voditelja velikih poreznih obveznika Porezne uprave u Splitu …….. ………….. u rodbinskom srodstvu sa Zrinskom Zrinušićem, čiju zaštitu uživa. U anonimnoj se prijavi navodi da bi se …………., zajedno sa ostalim ovlaštenicima za predmete internog nadzora, trebao izuzeti od donošenja odluka koji se odnose na ……………… i da bi svi navedeni trebali odgovarati za eventualne nezakonite odluke u pogledu poduzetih radnji nadzora. U prijavi se ukazuje na voditelja nadzora, pomoćnika pročelnika Porezne uprave …………. ovlaštenog za donošenje odluka koje se odnose na transferne cijene, a koji istovremeno održava predavanja o transfernim cijenama za velike savjetničke i revizorske kuće, od čega ostvaruje određenu naknadu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu odredbi ZSSI-a, stoga su i dužnosnik Zdravko Zrinušić, povodom obnašanja dužnosti državnog tajnika Ministarstva financija obvezan postupati sukladno odredbama ZSSI-a.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a koji propisuje zabranjena djelovanja dužnosnicama je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Zdravko Zrinušić od 22. veljače 2016.g. do 31. svibnja 2018.g. obnašao dužnost pomoćnika ministra financija i ravnatelja Porezne uprave te da od 1. lipnja 2018.g. do danas obnaša dužnost državnog tajnika Ministarstva financija.

U predmetnoj anonimnoj prijavi navodi se da je …………….., voditelj Odjela u Službi za interne nadzore Porezne uprave, u odnosu kumstva sa dužnosnikom Zdravkom Zrinušićem, te da je supruga ………………., voditelja velikih poreznih obveznika nadležnog Područnog ureda Porezne uprave u Splitu rodbinski povezana s navedenim dužnosnikom te da ……….. ……….., pomoćnik pročelnika Porezne uprave, istodobno obavlja poslove edukacije o tematici o kojoj ujedno odlučuje u obavljanju navedene funkcije. Sve tri navedene osobe su povodom obavljanja poslova istih radnih mjesta državni službenici Ministarstva financija, na koje se u obavljanju službe primjenjuju odredbe Zakona o državnim službenicima („Narodne novine“ broj 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15., 61/17., 70/19. i 98/19.), a nisu dužnosnici koje bi obvezivale odredbe ZSSI-a.

Povjerenstvo je radi stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a pribavilo potrebne podatke i dokumentaciju, a prije svega izvršilo je uvid u javno dostupne podatke matičnih knjiga radi utvrđivanja je li postoji kumska povezanost u odnosu na ………………..

Uvidom u matične knjige pretragom po OIB-u dužnosnika, nije utvrđeno da bi …… …………. bio kum na vjenčanju dužnosnika Zdravka Zrinušića,

Nadalje, navodna rodbinska povezanost supruge ……………… s dužnosnikom Zdravkom Zrinušićem u prijavi je uopćeno navedena bez ikakvog konkretiziranja, te se uopće ne iznosi u kakvom bi srodstvu dužnosnik s njom bio.

U predmetnoj prijavi ne iznose se okolnosti da bi dužnosnik Zdravko Zrinušić, u svojstvu zamjenika čelnika državnog tijela u kojem je raspoređen državni službenik ……………, poduzimao konkretne radnje prilikom njegova imenovanja na funkciju voditelja odjela, niti da bi na bilo koji način odlučivao o njegovim pravima i obvezama koje bi proizlaze iz službeničkog odnosa, dok okolnost da osoba za koju se ističe da je dužnosnikov kum obavlja funkciju voditelja odjela u Poreznoj upravi Ministarstva financija ne ukazuje samo po sebi na moguću povredu odredbi ZSSI-a. Također, ne iznosi se da bi dužnosnik Zdravko Zrinušić poduzeo neku konkretiziranu radnju kojom bi odlučivao o ostvarivanju interesa državnog službenika …………….., niti da bi koristio obnašanje navedene dužnosti kako bi utjecao na ………………. da učini ili propusti učiniti neku radnju internog nadzora rada …………….., kao što niti okolnost da je isti suprug osobe za koju se navodi rodbinska povezanost s dužnosnikom, u odsustvu konkretno navedenih radnji ili propusta, ne ukazuje sama po sebi na moguću povredu odredbi ZSSI-a.

Obzirom da je prijava anonimna, Povjerenstvo nije moglo zatražiti od podnositelja prijave preciziranje okolnosti iz kojih bi proizlazila moguća povreda ZSSI-a.

Nadalje, u pogledu dopuštenosti obavljanja radnji i izuzimanja od istih od strane državnih službenika primjenjuju se odredbe Zakona o državnim službenicima, te samim time Povjerenstvo nije ovlašteno ocjenjivati treba li se državni službenik ………… izuzimati od provođenja internog nadzora nad radom državnog službenika …………………, kao što ne može ocjenjivati nalazi li se državni službenik …………. u sukobu interesa ako održava predavanja o poslovima koje istodobno navodno obavlja u državnom tijelu, o čemu odlučuju tijela propisana navedenim Zakonom o državnim službenicima.

Povjerenstvo stoga utvrđuje kako okolnosti da bi osobe, koje se s dužnosnikom Zrinkom Zrinušićem dovode u svezu temeljem odnosa kumstva odnosno rodbinskog srodstva, obavljale poslove radnih mjesta u tijelu državne uprave u kojem dužnosnik Zdravko Zrinušić obnaša dužnost državnog tajnika, a bez utvrđenja drugih činjenica i okolnosti, koje bi ukazivale drukčije, same po sebi ne upućuju na moguću povredu odredbi ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Zdravko Zrinušić, elektronička dostava
2. Objava na internetskoj stranici Povjerenstva
3. Pismohrana